U-I-22/01
Natisni
Opravilna št.:
U-I-22/01
Datum odločitve:
13. 9. 2001
Objavljeno:
OdlUS X, 153
ECLI:
ECLI:SI:USRS:2001:U.I.22.01
Akt:
Odlok o prispevku za investicijska vlaganja na področju prenosa in distribucije zemeljskega plina Mestne občine Slovenj Gradec (Uradni list RS, št. 87/97 in 19/01)
Izrek:
Postopek za preizkus pobude za začetek postopka za oceno ustavnosti in zakonitosti Odloka o prispevku za investicijska vlaganja na področju prenosa in distribucije zemeljskega plina Mestne občine Slovenj Gradec (Uradni list RS, št. 87/97 in 19/01) se ustavi.
Evidenčni stavek:
Ker pobudnik na poziv Ustavnega sodišča ni sporočil, da vztraja pri pobudi za oceno ustavnosti in zakonitosti predpisa, ki je med postopkom prenehal veljati, je bil postopek za preizkus pobude ustavljen.
Geslo:
Ustavno sodišče pristojnosti.
Ustavitev postopka zaradi prenehanja veljavnosti izpodbijanega predpisa med postopkom.
Pravna podlaga:
Zakon o Ustavnem sodišču (ZUstS), 1. odst. 26., 3. odst. 28., 47. čl. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Vinko Kešpret, Slovenj Gradec
Datum vloge:
26. 1. 2001
Vrsta odločitve:
sklep
Vrsta rešitve:
ustavitev
Dokument:
US20952
Dokument v PDF obliki:
U-I-22-01.pdf
117 KB
Prenesite datoteko
U-I-22/01 - 9
13. 9. 2001
S K L E P
Ustavno sodišče je v postopku za preizkus pobude Vinka Kešpreta iz Slovenj Gradca na seji dne 13. septembra 2001
s k l e n i l o :
Postopek za preizkus pobude za začetek postopka za oceno ustavnosti in zakonitosti Odloka o prispevku za investicijska vlaganja na področju prenosa in distribucije zemeljskega plina Mestne občine Slovenj Gradec (Uradni list RS, št. 87/97 in 19/01) se ustavi.
O b r a z l o ž i t e v
1. Pobudnik, ki je odjemalec plina, je vložil pobudo za oceno ustavnosti in zakonitosti Odloka o prispevku za investicijska vlaganja na področju prenosa in distribucije zemeljskega plina Mestne občine Slovenj Gradec (v nadaljevanju Odlok). V pobudi je zatrjeval neskladje Odloka z 59. členom Zakona o gospodarskih javnih službah (Uradni list RS, št. 32/93 - ZGJS), z Zakonom o davku na dodano vrednost (Uradni list RS, št. 89/98 in nasl. - ZDDV) ter s 14. členom Ustave.
2. Nasprotni udeleženec je v fazi zbiranja podatkov, potrebnih za odločitev, ali naj Ustavno sodišče začne postopek (prvi odstavek 26. člena Zakona o Ustavnem sodišču, Uradni list RS, št. 15/94 - v nadaljevanju ZUstS), pojasnil, da Odlok na podlagi sklepa Občinskega sveta Mestne občine Slovenj Gradec z dne 28. 2. 2001, ki je bil objavljen v Uradnem listu RS, št. 19/2001, od 16. 3. 2001 ne velja več.
3. Glede na to, da Ustavno sodišče skladno s 47. členom ZUstS o ustavnosti in zakonitosti predpisov, ki ob času odločanja ne veljajo več, odloča le, če posledice neustavnosti oziroma nezakonitosti niso bile odpravljene, je bil pobudnik pozvan naj sporoči, ali še vztraja pri vloženi pobudi. Če vztraja, naj tudi pojasni, kako bi se v primeru ugotovitve, da izpodbijani Odlok ni bil v skladu z Ustavo in zakonom, spremenil njegov pravni položaj. Hkrati je bil pobudnik še opozorjen, da lahko Ustavno sodišče postopek za preizkus pobude ustavi, če v danem roku ne bo posredoval podatkov, potrebnih za nadaljevanje postopka (tretji odstavek 28. člena ZUstS).
4. Ker pobudnik v danem roku ni odgovoril, je Ustavno sodišče postopek ustavilo.
5. Ustavno sodišče je sprejelo ta sklep na podlagi tretjega odstavka 28. člena ZUstS in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
Namestnik predsednika
Dr. Lojze Ude